Job 38 Wanneer die lewe nie meer sin maak nie (3)

Het dit al met jou gebeur dat jy **in jou nood spesifieke dinge van die Here vra,**
en jy voel jy kry geen antwoord nie?

Maar **as jy mooi na die saak sou kyk**,
is dit nie dat die Here jou nie geantwoord het nie,
maar jy het nog nie die antwoord gekry wat jy graag wil hê nie.

Ons het **dikwels ons eie idee hoe die Here ons gebede moet beantwoord.**
En wanneer die uitkoms anders is voel jy:
 Die Here het jou nie geantwoord nie…

‘**n Eienskap van nood en swaarkry is**:

 Dit laat jou op jouself fokus.
 Dit is asof alle ander dinge effens uit fokus raak
 en jou net van jouself en jou nood bewus raak en is.

**Job wou van die Here hoor waarom hy so erg
en ook onskuldig ly?**

Die antwoord wat Hy van die Here wou hoor is
 dat hy onskuldig is
 en dat hy nie die lyding verdien wat hy ervaar nie...

Nadat Job **in al die windrigtings na God gesoek** het,
sonder om God te “vind”,
antwoord die Here vir Job uit ‘n stormwind.

Die Here se antwoord was  **2 stelle vrae waarop Job kon antwoord**.

1. Die eerste stel vrae handel **oor kosmiese gebeure en toestande**. (Hfs 38:4-38)
* “Job, waar was jy toe Ek die aarde se fondamente gelê het… (v4)
* Job, wie het die aarde afgemeet? (v 5)
* “Wie het die see opgedam toe hy begin uitborrel het?” (38:8)
* “Kan jy ‘n beeld vorm van die groot wye wêreld?” (38:18)

(In ons modern tyd het nie eers teleskope wat al die galaksies en sterre beelde kan raaksien nie, hoe wil ons ‘n beeld daarvan vorm?)

* Wie gee insig aan die haan om die dag aan te kondig? (38:36)
1. Die tweede stel vrae handel **oor die natuur waarbinne die mens leef** maar **wat grootliks onbekend en ongetem bly**.
	1. Dit handel oor die mense se vermoë om oor die kosmos te regeer (40:4-9)
* (Job), “het jy die mag wat Ek het?
Kan jy jou stem uit die onweer laat hoor soos Ek?” (Job 40:4).
	1. Dit bevraagteken die mens se vermoë om selfs die nabye natuur te beheers (Job 40:10-41:25).

*10“Kyk na die seekoei\*.*

*Ek het hom gemaak net soos Ek jou gemaak het.*

*Hy vreet gras soos ’n bees.*

*11Hy het ’n kragtige liggaam met sterk spiere.*

*12Sy stert is so reguit soos ’n seder.*

*Sy boudspiere is inmekaargevleg.*

*13Sy bene is soos bronspype.*

*Sy ledemate so sterk soos yster.*

*14Dit is ’n uitstekende voorbeeld van God se handewerk.*

*Net sy Maker kan hom in toom hou.*

*15Die berge lewer vir hom*

*voedsel,*

*en al die wilde diere speel daar.*

*16Hy lê onder waterplante.*

*Hy skuil tussen die riete in die moeras.*

*17Hy skuil in die skadu van die waterplante tussen die wilgers*

*langs die rivier.*

*18As die rivier in vloed is, word hy nie bang nie.*

*Hy is rustig selfs as die Jordaan rondom hom bruis.*

*19Niemand kan hom van voor af pak*

*en ’n ring in sy neus sit nie.”*

Daarna **neem die Here die krokodil as voorbeeld**

“Pak hom gerus met kaal hande” daag hy vir Job uit... (40:27)

“jy sal die geveg onthou,
jy sal nie weer probeer nie.

Jy sal die slegste daarvan afkom.
Wanneer jy hom sien, is jy al klaar oorweldig.
Hy is wreed as jy hom wakker maak.”(Job 40:27b -41:1a)

**Breedweg** handel die Here se vrae
 oor menslike wysheid en
 die mens se vermoë om heers of te beheers…

Opvallend dat **die Here niks oor Job se lyding sê nie.**
Dit ontbreek geheel en al

Die **Here antwoord Job nie as Regter nie,**nie eers as Regter teenoor homself nie.

**Job kan nie eers van misdade in die verlede beskuldig word**
soos sy vriende gedoen het nie.
Ons weet immers Job het gely oor sy regverdigheid.

Let daarop dat die **Here Job nie dreig nie.**
Hy gee Job die kans om homself te bewys,
om homself te plaas voor God.

Job leer dat:

* God nie afsydig of ver van die mens af is nie.
* God bly betrokke by Job se probleem
* maar word nie ‘n gevangene daarvan nie.
* Daar nie ‘n eenvoudige antwoord op lyding,
veral onskuldige lyding is nie.

Maklik maak ons soos Job se vriende die afleiding
en verkondig dat:

 Lyding is God se straf op die sonde.

**Job se geskiedenis bewys**: dit is nie altyd die geval nie.
Dit is nie ‘n reël wat jy op alle situasies kan toepas nie.
Want dan sou dié lydende mense voel:
 Hou my straf dan nooit op nie?

En hul **sou aanhou worstel met die vraag:**

 Watter sonde het ek gepleeg wat so groot was?

Die **Here los dus nie die vraag van lyding vir Job op nie.**
In sy antwoord bly die geheim van lyding “geheim”
en die mens se onvermoë om die vraag te beantwoord,
word beklemtoon.

**Belangrik om raak te sien:**

Al het mense (Job se familie en vriende) hom vermy,
al het die kindertjies met hom gespot,
het God hom ten spyte van sy opstand en worsteling met God,
met respek behandel.

Hy noem hom steeds “My kneg, Job”

‘n Mens **mag in jou nood met die Here worstel**…

Wat opval is dat **Job se nood gemaak het dat hy op homself fokus**.
Ons moet nie te hard hieroor oordeel nie,
want nood maak dat jy perspektief verloor en net jouself in jou nood raaksien.

Dink terug aan die vorige keer wat **jy groot nood of seer gehad het.**
Dit is asof jy op niks anders kan fokus nie,
asof dit al is waaroor jy kan dink en begaan is.

God se antwoord behandel nie Job se probleem nie.

Dit vra **dat Job weg van homself sal kyk**

Hier moet ons lig loop.
Veral wanneer dit gaan oor hoe ons lyding (ons eie of ander mense sin)
moet sien en hanteer.

Elke poging om mense se lyding draaglik te maak
(veral wanneer ons soos dikwels die lyding nie kan weg neem nie)
**bestaan daarin dat ons hulle een of ander uitsig gee**.

 Iets wat hul laat weg kyk van hul eie lyding.

Miskien moet **ons lyding ons laat fokus op Jesus se lyding.**
Op dit wat Hy tydens sy aardse lewe en veral op Golgota
vir ons gely het.

**Jesus se lyding bring vir elkeen wat in Hom gl**o
die versekering:

Jou sondeskuld is betaal.

Jy is vry voor God
Hy sien jou as gewas, sonder enige sonde of sondeskuld.

Jy het niks om te vrees nie.”
Niks kan jou van God se liefde skei nie

Jy is in ‘n herstelde verhouding met God
Jy is Sy kind

Jy het ‘n toekoms wat wag.
Die ewige lewe saam met God in die hiernamaals,
waar daar geen pyn, siekte, swaarkry, trane gaan wees nie.

Hieroor **kan jy droom en weet jou drome gaan waar word.**
Die Heilige Gees wat in jou woon is die versekering daarvan.

Hy is net die deposito
Die res van die erfenis gaan jy ten volle ontvang.

Amen